6. schôdza NR SR - 17.deň - B. popoludní
Dátum: 2024-01-16
Poslanec: Turčanová, Andrea (KDH)
Druh vystúpenia: Vystúpenie v rozprave

91. Ďakujem za slovo. Vážená pani ministerka, vážený pán podpredseda Národnej rady, milé pani poslankyne, páni poslanci, lepšie, pokojnejšie a bezpečnejšie žiť, toto sú vaše slová, takto ste nazvali plán svojej vlády, svoje programové vyhlásenie. Bolo to však už v čase, keď váš minister vnútra neprinášal ani bezpečnosť, ani pokoj, ale naopak prinášal chaos a neporiadok do polície. Dnes v parlamente riešime vašu rýchlo upečenú novelu, ktorá v otázke Úradu špeciálnej prokuratúry a úpravou viacerých trestných činov neprináša lepší, pokojnejší a bezpečnejší život občanov Slovenska, ale iba vám a vašim blízkym, vybraným skupinám. Toto je spôsob ako chcete dosiahnuť lepší, pokojnejší a bezpečnejší život na Slovensku? Takto chcete uspokojiť polarizovanú spoločnosť? Skúste sa na chvíľu zastaviť a zamyslite sa nad tým čo ste chceli priniesť a čo je dnes témou dňa. Lebo robíte presný opak, polarizujete, urážate, zaťahujete do svojich politických hier bežných ľudí bez ohľadu na následky. Robíte rýchle zmeny všade kde je to možné, aby si to nikto nevšimol. Nie je tak dávno, keď sme mohli v médiách sledovať vyjadrenia manželiek policajtov, ktorí vám boli dobrí až pokým nezačali vyšetrovať vás. Rušíte im status chráneného oznamovateľa, ničíte ich prirodzené prostredie, dlhoročnú kariéru, rodinu. Rovnako môžeme sledovať vyjadrenia vládnych politikov dlhoročným prokurátorom v ktorých zosobňujete všetko zlo sveta. Čítate ich mená, nosíte im eštebácke kabáty a vykresľujete ich ako najväčšie zlo len preto, že začali vyšetrovať vaše kauzy, šafárenie a prilepšovanie z vašich spoločných peňazí. Predseda vlády raz povedal, že zlo v podobe Lipšica musí skončiť. Keď potom špeciálny prokurátor Lipšic reagoval, že sa vzdá funkcie, ak vláda garantuje, že nezruší Úrad špeciálnej prokuratúry, tak pán premiér začal menovať ďalšie mená. Toto jasne dokazuje, že si chcete zabezpečiť len a len vašu beztrestnosť. Je to hnev a strach, ktoré vás priviedli k zrýchlenému procesu rušenia špeciálnej prokuratúry a tak radikálnym zmenám v trestných sadzbách. Konflikt politikov a zhluk emócií však nemôže tvoriť základ pre rozhodovanie v tak dôležitej legislatívnej zmene. Prečo nemôžeme v pokoji, vecne a odborne rozobrať činnosť Úradu špeciálnej prokuratúry, jednotlivé klady a zápory a hľadať riešenie, ktoré pretavíme v dobrú legislatívnu zmenu? Prečo ste túto zmenu nedali do medzirezortného pripomienkového konania, nech sa k nej vyjadrí široká odborná verejnosť a nie iba pár vybraných právnikov. Systémové zmeny si vyžadujú systémové riešenia, ktoré bude založené na odbornej, faktickej a hlavne celospoločenskej diskusii. Je neprijateľné, aby takáto zmena prebiehala v skrátenom legislatívnom konaní a ešte bola iniciovaná ľuďmi, ktorí sú často osobne zainteresovaní a zaujatí. Považujem to za neakceptovateľné politické zneužívanie právneho systému a moci danej ľuďmi, pre dobro ktorých táto inštitúcia existuje. Viaceré analýzy nezávislých subjektov ukazujú pozitívne výsledky Úradu špeciálnej prokuratúry, odkedy z nej odišiel prokurátor mocných pán Kováčik. Zatiaľ čo on počas výkonu svojej funkcie dozoroval 60 prípadov a podal len dve obžaloby, dnes sú štatistiky diametrálne odlišné. Riaditeľ Transparency International Slovensko na základe ich analýzy konštatoval, že až 95 % korupčných prípadov, ktoré špeciálna prokuratúra poslala za posledné roky pred Špecializovaný trestný súd v Pezinku, sa skončilo odsúdením. Podľa jeho slov sa pred súd už konečné dostávajú aj väčšie ryby, čo podporuje argumenty o zmysluplnosti špecializácie a nezávislosti týchto orgánov. Ak vám bytostne prekážajú určití ľudia hlavne kvôli vašej politickej kariére, poďme sa slušne a v pokoji rozprávať o jednotlivých výčitkách, ktoré voči nim máte, ale ctime si legislatívny proces a pracujme na zmenách a riešenia odborne a slušne. Veď predsa všetci chceme lepšie, pokojnejšie a bezpečnejšie žiť. Ďakujem.